Sjónvarpsstöðin N4 hefur tekið af dagskrá sérstakan kosningaþátt á Akureyri. Oddviti Kattaframboðsins gerði athugasemd við að greiða þyrfti fyrir þátttöku í þættinum. Framkvæmdastjóri fjölmiðlanefndar segir alveg skýrt að kostuð umfjöllun með þessu tagi standist ekki fjölmiðlalög.
Vísir.is greindi frá því í gær að öllum framboðum á Akureyri hefði verið boðið að taka þátt í pallborðsumræðum í sjónvarpsal á sjónvarpsstöðinni N4 gegn 150 þúsund króna greiðslu. Snorri Ásmundsson, oddviti Kattarframboðsins, tók ekki mál að greiða fyrir þátttöku. Hann hafði samband við Maríu Björk Ingvarsdóttir, framkvæmdastjóra N4, og afþakkaði boðið. Í frétt Vísis kemur fram að María hafi sagt Snorra að mögulegt væri að fá þáttinn á 100 þúsund krónur en ómögulegt væri fyrir litla sjónvarpsstöð eins og N4 að gera allt frítt. Eftir fyrirspurn til fjölmiðlanefndar var ákveðið að hætta við þáttinn. Elfa Ýr Gylfadóttir, framkvæmdastjóri fjölmiðlanefndar, segir alveg skýrt að þátturinn stæðist ekki fjölmiðlalög.
Það er ekki í samræmi við lög. Þetta er mjög svipað eins og ákvörðun sem var tekin í aðdraganda kosninga sem tengdist annarri sjónvarpsstöð. Þar sem líka var verið að biðja framboðin að greiða fyrir efni eða koma í viðtöl.
-Ráðfærði stöðin sig eitthvað við ykkur í þessu máli?-
Nei, ekki í þessu máli en auðvitað er fjölmiðlanefnd í samtali við fjölmiðla og þeir eru oft kannski að ráðfæra sig með óformlegum hætti um ýmis mál en ekki um þetta mál. En ekki um þetta mál sérstaklega.
-En bara svo það sé alveg skýrt, þá er, eins og þetta er sett upp með að fá oddvitana í þátt og láta þá greiða fyrir, það er bannað?-
Það stendur mjög skýrt í lögum um fjölmiðla að það sé bannað í raun og veru að kosta fréttir og fréttatengt efni.
María Björk Ingvarsdóttir, framkvæmdastjóri N4, staðfestir í samtali við fréttastofu að hætt hafi verið við þáttinn. Niðurstaðan kristalli stöðu lítilla, einkarekinna fjölmiðla sem séu með báðar hendur bundnar.
Framkvæmdastjóri fjölmiðlanefndar segir alveg skýrt að kostuð umfjöllun um kosningar standist ekki fjölmiðlalög. Sjónvarpsstöðin N4 hefur hætt við kostaða umfjöllun um sveitarstjórnarkosningarnar eftir að eitt framboðið neitaði að greiða fyrir þátttöku. 